Finsetunnelen

Finsetunnelen er en 10,3 km lang jernbanetunnel vest for Finse på Bergensbanen, i Ulvik kommune i Hordaland. Av alle tunnelene på selve Bergensbanen (mellom Hønefoss og Bergen) er Finsetunnelen den lengste, selv om tog som kjører over Drammen på vei inn mot Oslo passerer gjennom Liertunnelen, som er litt lengre. Arbeidene med tunnelen startet i 1990 og den ble offisielt åpnet av kong Harald V den 16. mai 1993. 

Før tunnelen ble bygget måtte togene over den værutsatte strekningen over Fagernut, og snøryddingsbasen ved Finse kunne stenges da sporet ble beskyttet av tunnelen. Det høyeste punktet på Bergensbanen passeres inne i tunnelen, 1237 meter over havet; før tunnelen ble bygget var den maksimale høyden 1301 meter over havet. Det er krysningsspor inne i tunnelen. Banen ble 4,5 kilometer kortere som en følge av tunnelen og reisetiden ble redusert med mellom åtte og ti minutter

Etter at tunnelen ble åpnet ble også elleve kilometer av banen øst for Finse oppgradert slik at den tålte høyere fart og ble mer beskyttet mot snømengdene.

I 2004 ble det utgitt en rapport som advarte mot mulige sikkerhetsproblemer med flere norske tunneler, deriblant ble Finsetunnelen utpekt som farlig på grunn av sin lengde og vanskelige tilgjengelighet for redningsmannskaper. Tunnelen har riktignok en del sikkerhetsutstyr som mangler ved flere andre tunneler, som nødlys, kommunikasjonssystem og nødareal, men rapporten kritiserte manglende katastrofeøvelser og mulighetene for å evakuere tunnelen dersom det skulle bli brann.

Referanser

Eksterne lenker
 Finsetunnelen i openstreetmap.org

Jernbanetunneler i Norge
Bergensbanen
Tunneler i Vestland
Jernbanestrekninger i Vestland
Samferdsel i Ulvik
1993 i Norge
Tunneler åpnet i 1993
Byggverk i Ulvik